钦定古今图书集成/明伦汇编/皇极典/第239卷 > 《仁宗御飞白记》宋·欧阳修
## 钦定古今图书集成/明伦汇编/皇极典/第239卷 > 《仁宗御飞白记》宋·欧阳修

治平四年夏五月，余将赴亳，假道于汝阴，因得阅《书》
于子履之室，而云章烂然，辉映日月，为之正冠肃容再拜而后敢仰视，盖仁宗皇帝之御《飞白》也。曰：“此宝
文阁之所藏也，胡为于子之室乎？”子履曰：“曩者天子
宴从臣于群玉，而赐以《飞白》，余幸得与赐焉。”余穷于
世久矣，少不悦于时人，流离窜斥十有馀年，而得不
“老死江湖之上者，盖以遭时清明，天子向学，乐育天
下之材，而不遗一介之贱，使得与群贤并游于儒学
之馆，而天下无事，岁时丰登，民物安乐，天子优游清
闲，不迩声色，方与群臣从容于翰墨之娱，而余于斯
时窃获此赐，非惟一介之臣之荣遇，亦朝廷一时之
盛事也。子其为我志之。”余曰：“仁宗之德泽，涵濡于万
物者，四十馀年，虽田夫野老之无知，犹能悲歌思慕
千垄亩之间，而况儒臣学士，得望清光，蒙恩宠，登金
门而上玉堂者乎？”于是相与泫然流涕而书之。夫玉
韫石而珠藏渊，其光气常见于外也。故山辉而白虹，
水变而五色者，至宝之所在也。今赐书之藏于子室
也，吾知将有望气，言荣光起而烛天者，必赐《书》之所
在也。